NARIADENIE KOMISIE (ES) č. 1313/2007
z 8. novembra 2007,
ktorým sa menia a dopĺňajú nariadenia (ES) č. 2076/2002 so zreteľom na predĺženie časovej lehoty uvedenej v článku 8 ods. 2 smernice Rady 91/414/EHS v súvislosti s metalaxylom a (ES) č. 2024/2006 so zreteľom na zrušenie výnimky týkajúcej sa metalaxylu
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska,
so zreteľom na Akt o pristúpení Bulharska a Rumunska, a najmä na jeho článok 42,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na tretí pododsek jej článku 8 ods. 2,
keďže:
(1)
Metalaxyl je jednou z účinných látok uvedených v prílohe I k nariadeniu Komisie (EHS) č. 3600/92 z 11. decembra 1992, ktorým sa stanovujú podrobné pravidlá na realizáciu prvého stupňa pracovného programu, na ktorý sa vzťahuje článok 8 ods. 2 smernice Rady 91/414/EHS o umiestnení na trh prípravkov na ochranu rastlín (2).
(2)
V súlade s článkom 1 nariadenia Komisie (ES) č. 2076/2002 z 20. novembra 2002, ktorým sa predlžuje časová lehota uvedená v článku 8 ods. 2 smernice Rady 91/414/EHS a ktorá sa týka nezaradenia určitých účinných látok do prílohy I uvedenej smernice a zrušenia povolení pre prípravky na ochranu rastlín obsahujúcich tieto látky (3), pre účinné látky, ktoré sú hodnotené v rámci nariadenia (EHS) č. 3600/92, časová lehota uvedená v článku 8 ods. 2 smernice 91/414/EHS uplynula 31. decembra 2006.
(3)
Komisia prijala 2. mája 2003 rozhodnutie 2003/308/ES o nezaradení metalaxylu do prílohy I k smernici Rady 91/414/EHS a o zrušení povolenia pre prípravky na ochranu rastlín, ktoré obsahujú túto účinnú látku (4).
(4)
Nariadením Komisie (ES) č. 2024/2006 z 22. decembra 2006, ktorým sa stanovujú prechodné opatrenia predstavujúce výnimku z nariadenia (ES) č. 2076/2002 a rozhodnutí 98/270/EHS, 2002/928/ES, 2003/308/ES, 2004/129/ES, 2004/141/ES, 2004/247/ES, 2004/248/ES, 2005/303/ES a 2005/864/ES, pokiaľ ide o ďalšie používanie prípravkov na ochranu rastlín obsahujúcich určité aktívne látky, ktoré nie sú zaradené do prílohy I k smernici 91/414/EHS z dôvodu pristúpenia Rumunska (5), sa stanovuje výnimka z článku 3 rozhodnutia 2003/308/ES.
(5)
Súdny dvor Európskych spoločenstiev svojím rozsudkom z 18. júla 2007 vo veci C-326/05 P (6) zrušil rozhodnutie 2003/308/ES.
(6)
V článku 233 zmluvy sa vyžaduje, aby inštitúcia, ktorej akt bol vyhlásený za neplatný, prijala potrebné opatrenia na dosiahnutie súladu s rozsudkom Súdneho dvora.
(7)
V dôsledku toho je potrebné predĺžiť časovú lehotu pre metalaxyl stanovenú v nariadení (ES) č. 2076/2002, aby sa umožnilo hodnotenie tejto látky a aby členské štáty mohli medzičasom povoliť prípravky na ochranu rastlín s obsahom tejto účinnej látky. Ďalšie podrobnosti o postupe hodnotenia pre metalaxyl je potrebné definovať v osobitnom akte. S cieľom vykonať rozsudok čo najskôr by sa mala časová lehota predĺžiť bez toho, aby sa čakalo na prijatie takéhoto aktu.
(8)
Nariadenie (ES) č. 2076/2002 a nariadenie (ES) č. 2024/2006 by sa preto mali zodpovedajúcim spôsobom zmeniť a doplniť.
(9)
Opatrenie stanovené v tomto nariadení je v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
V článku 1 nariadenia (ES) č. 2076/2002 sa za prvú vetu vkladá táto veta:
„Pre metalaxyl sa však časová lehota 12 rokov uvedená v článku 8 ods. 2 smernice 91/141/EHS predlžuje do 30. júna 2010.“
Článok 2
Článok 4 nariadenia (ES) č. 2024/2006 sa vypúšťa.
Článok 3
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 2. mája 2003.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. novembra 2007